再和
作者：葛勝仲
朝代：宋

paragraphs: 皚皚盈尺瑞，及此臘前臻。
滉漾連三暮，縈盈遍九垠。
青腰陰巧露，白帝羽儀新。
坤軸埋藏厚，天潢瀉落勻。
瑶林變園榭，縞带逐車輪。
膏潤歸農畝，雕裁自化鈞。
吟寒詩膽健，装冷嫵眉顰。
點袖朝正日，侵鞾立仗晨。
境同秋月淨，句鄙散鹽陳。
白玉藏千室，黄雲卜萬囷。
江臯迷宓女，姑射想神人。
早晚晴光動，郊原探早春。